b"\n_START_ARTICLE_\nSeverni te\xc4\x8daj\n_START_PARAGRAPH_\nS\xc3\xa9verni te\xc4\x8d\xc3\xa1j ali S\xc3\xa9verni p\xc3\xb3l je najsevernej\xc5\xa1a to\xc4\x8dka na Zemlji. Le\xc5\xbei na Arktiki. Geografski severni te\xc4\x8daj se ne ujema s Severnim magnetnim polom, ki le\xc5\xbei \xc4\x8disto na drugem koncu Zemlje. Zemljepisna \xc5\xa1irina Severnega te\xc4\x8daja je +90\xc2\xb0. V Severnem in Ju\xc5\xbenem te\xc4\x8daju se sekajo vsi poldnevniki._NEWLINE_Severni te\xc4\x8daj se nahaja sredi oceana. Globino morja na tem mestu so leta 2007 izmerili s pomo\xc4\x8djo ruske podmornice MIR in naj bi zna\xc5\xa1ala 4.261 metrov. Leta 1958 je globino na severnem te\xc4\x8daju izmerila ameri\xc5\xa1ka podmornica USS Nautilus, ki je takrat izmerila globino 4.087 m. Obi\xc4\x8dajno se kot najbli\xc5\xbeje kopno navaja otok Kaffeklubben, ki se nahaja na severni obali Grenlandije, pribli\xc5\xbeno 700 km stran. Obstajajo tudi domneve, da so nekoliko bli\xc5\xbeje severnemu te\xc4\x8daju pe\xc5\xa1\xc4\x8dena obre\xc5\xbeja, ki pa niso stalna. Najbli\xc5\xbeja stalna naselbina je Alert v Qikiqtaaluk Region, Nunavut v Kanadi, ki je od severnega te\xc4\x8daja oddaljena 817 km.\n_START_SECTION_\nFlora in favna\n_START_PARAGRAPH_\nSeverni te\xc4\x8daj je eden najmanj gostoljubnih krajev na zemlji. Na \xc5\xa1ir\xc5\xa1em obmo\xc4\x8dju so znanstveniki doslej opazili le redke \xc5\xbeivalske vrste. Polarni medvedi so ena redkih vrst, ki se zadr\xc5\xbeujejo v bli\xc5\xbeini te\xc4\x8daja, \xc4\x8deprav se le redko pojavljajo nad 82\xc2\xb0 severne geografske \xc5\xa1irine, kar gre pripisati pomanjkanju ostalih \xc5\xbeivalskih vrst, s katerimi se polarni medved hrani. Leta 2006 je sicer ena od odprav nas severni te\xc4\x8daj opazila medveda le okoli eno miljo od severnega te\xc4\x8daja. _NEWLINE_V neposredni bli\xc5\xbeini te\xc4\x8daja so znanstveniki sicer opazili \xc5\xa1e kolobarjastega tjuljnja, 60 km od te\xc4\x8daja, na \xc5\xa1irini 89\xc2\xba40' pa tudi polarno lisico._NEWLINE_Ob\xc4\x8dasno so na severnem te\xc4\x8daju ali v njegovi neposredni bli\xc5\xbeini opa\xc5\xbeene razne vrste ptic, kot so sne\xc5\xbeni strnad, ledni viharnik ter triprsti galeb._NEWLINE_V vodah okoli severnega te\xc4\x8daja so bile opa\xc5\xbeene redke vrste rib. \xc4\x8clan ruske odprave se je avgusta 2007 potopil na morsko dno severnega te\xc4\x8daja, vendar pri potopu ni opazil znakov \xc5\xbeivljenja. Kasneje so znanstveniki objavili, da so na morskem dnu severnega te\xc4\x8daja odkrili morsko vetrnico, pa tudi neidentificirano vrsto kozice ter postranic."